Martin Henriksen (DF), 2010-02-05:
Tak for det.
Tak for ministerens redegørelse, om end vi nok ikke ender med at blive helt enige, men det skal der jo også være plads til.
Islam sondrer ikke mellem religion og politik.
Alle livets forhold er et anliggende for islam, og islam har svar på alt, også politiske spørgsmål.
Det synes jeg man skal gøre sig klart, når man taler om religionsfrihed og religionsudøvelse, nemlig at i forhold til islam og dem, der er meget praktiserende, har det altså også markant indflydelse på andre af livets forhold, og det synes vi fra Dansk Folkepartis side er problematisk.
Vi mener, at Danmark har brug for mindre islam og ikke mere islam, og vi vil selvfølgelig meget gerne fra Dansk Folkepartis side have, at indvandrere og efterkommere i Danmark med en muslimsk baggrund bliver integreret, men løsningen er ikke at etablere stormoskeer eller at tage specielle særhensyn.
Løsningen er klare krav til indvandrere og efterkommere, og det er sådan set uanset baggrund, om at tilpasse sig, og så skal vi i øvrigt blive bedre til at være stolte af vores egne værdier og normer i stedet for at undskylde for dem.
Der har jo været flere diskussioner og planer om at etablere stormoskeer forskellige steder.
I København er to stormoskeer under forberedelse, måske også tre, Islamisk Trossamfund vil mig bekendt også gerne etablere en.
Vi kender til den, der har været omtalt flere gange i det københavnske Nordvestkvarter på Vibevej, hvor der jo har været forbindelser til det iranske præstestyre.
Det i sig selv er også problematisk.
Vi kender til de andre planer ude på Amager, hvor Muslimernes Fællesråd har en finger med i spillet.
I Århus har der i mange år været en debat om etablering af en stormoské, bl.a. har det været foreslået, eller man kunne tænke sig, at den skulle placeres centralt i Århus Midtby.
Brabrand har været nævnt som et område, og Gellerup har også.
I Odense har man talt om at etablere en stormoské i Vollsmose, og i Roskilde har der som bekendt også været diskussion om det.
I et dokumentarprogram vist i britisk tv i januar 2007 afslørede et hold journalister, der under dække af at være troende, at seks britiske moskeer, herunder den kendte London Central Mosque i Regent Park, på trods af i offentligheden at fremstå som relativt moderate var alt andet.
Dokumentarprogrammet afslørede bl.a., at imamerne i disse moskeer agiterede for at korsfæste frafaldne, at kvinder var mindre intelligente end mænd, at de, der drog i hellig krig, skulle hædres, at jøder skulle dræbes, og at man ikke skulle lade sig integrere i det britiske samfund, men gå imod det britiske demokrati.
Et andet foruroligende eksempel fra Storbritannien handler om Finsbury Park-moskeen, hvor den rabiate imam Abu Hamza al-Masri huserede, og hvor moskeen igennem en årrække fungerede som samlingssted for mange jihadister.
Det drejer sig bl.a. om Zacarias Moussaoui, der var involveret i terrorangrebet den 11. september 2001, den såkaldte skobombemand, Richard Reid, der forsøgte at sprænge et fly i luften undervejs fra Paris til Miami.
Også en række andre har været nævnt i den forbindelse.
Måske er de mest kendte de fire attentatmænd fra angrebet mod undergrundsbanen i London den 7. juli 2005.
Så der er en problemstilling omkring radikaliseringen, der er også en problemstilling, som jeg også nævnte i min begrundelse, om, at vi er inde i en udvikling, hvor samfundet på flere forskellige områder giver efter for krav, der bliver stillet af religiøse mørkemænd.
I Århus har det været fremme, at institutioner fravælger dansk madkultur for at imødekomme islamiske skikke.
Det er alt sammen et udtryk for en islamisering af samfundet, og stormoskeer understøtter den udvikling.
Det skal vi gå imod.
Derfor mener vi i Dansk Folkeparti, at danskerne skal have mulighed for at tage stilling til det, og jeg vil gerne nu fremsætte følgende: Forslag til vedtagelse
»Folketinget udtrykker bekymring over, at der flere steder i Danmark er planer om at oprette stormoskeer.
Folketinget konstaterer, at stormoskeer understøtter en proces, der går imod målsætningen om at sikre kulturel og social sammenhængskraft i samfundet.
Folketinget ønsker at fremme en principiel debat om forståelsen af grundlovens frihedsrettigheder.
Folketinget understreger, at frihedsrettighederne udgør en uundværlig del af det danske folkestyre.
Folketinget konstaterer, at de værdier, der ligger i de danske frihedsrettigheder, i sig selv er en afstandtagen til islamisk fundamentalisme og den undertrykkelse, der udgår fra parallelsamfundene.
Folketinget opfordrer regeringen til at arbejde med forebyggelsesindsatsen i forhold til ekstremistiske miljøer, herunder at have fokus på bl.a. de såkaldte kældermoskeer.
Folketinget opfordrer regeringen og kommunalbestyrelserne til på forskellig vis at forhindre opførelse af stormoskeer.
Folketinget opfordrer regeringen til at nedsætte en arbejdsgruppe, der hurtigst muligt skal fastlægge kriterier og tidsplaner for afholdelse af en national vejledende folkeafstemning om stormoskeer.«